Vox creu que el recurs de JxCat i ERC a la Junta Electoral Provincial de Barcelona perquè s'ajorni la visita del Rei és una "infàmia". "Com sempre, demostren que el seu enemic és la nació espanyola", ha assegurat el número u per Barcelona, Ignacio Garriga, en declaracions als mitjans. Garriga ha indicat que s'ha arribat "fins aquí" per culpa del PP i el PSOE, que segons ell han donat "totes les eines" als partits independentistes perquè "insultin la nació" durant 40 anys de democràcia. "No permetrem que facin un pas més", ha advertit. A més, ha desconfiat també del veto de Pedro Sánchez a un pacte amb els populars i viceversa. "Estan en campanya electoral, estem convençuts que el PSOE, Cs i el PP arribaran a una coalició", ha expressat.  De fet, Garriga ha insistit que "si algun partit ha dit que mai pactaria amb el PSOE aquest és Vox". "Casado ha dit que estaria disposat, Albert Rivera ha dit que estaria disposat...", ha afegit, destacant que això demostra "impotència i nerviosisme". El candidat al Congrés el 10-N ha fet aquestes declaracions després de visitar el Mercat de Sant Ildefons, a Cornellà de Llobregat, on s'ha fotografiat amb simpatitzants i compradors i ha conversat amb venedors. "Un dels primers passeigs l'he volgut fer aquí perquè estem apel·lant a tots els patriotes que en algun moment van votar el partit socialista o Cs, o qui votessin, i que han vist com els tenen abandonats", ha explicat Garriga sobre l'acte de campanya.  En aquest sentit, ha remarcat que el socialisme ha "traït" la classe obrera i la classe mitjana i ha posicionat el partit d'ultradreta com la millor alternativa. "Hem traslladat un missatge d'esperança i fermesa contra els enemics de la nació", ha assenyalat.

Summary: Vox veu el recurs de JxCat i ERC per la visita del Rei a Barcelona com una "infàmia"


L'empresa Skis Rossignol, situada a Artés (Bages), ha pactat amb la seva plantilla de treballadors un nou conveni que, segons el sindicat CCOO –majoritari a la companyia-, permetrà revertir la tendència dels darrers convenis en matèria d'increment salarial. En aquest sentit, el sindicat ha informat que, després de setmanes d'intenses negociacions, el nou pacte estableix la creació d'un nou plus salarial per reduir "de forma significativa" les diferències salarials que, segons lamenten, actualment hi ha a la plantilla. A banda d'un increment salarial de l'1,6% el primer any, i del 2% el segon i tercer any de vigència del conveni, l'acord també estableix millores en matèria de contractació i estabilitat de la plantilla, a més de l'establiment d'altres mesures com un pla d'igualtat com a instrument per assolir la igualtat efectiva entre dones i homes. En aquest sentit, CCOO se sent satisfeta de l'acord establert i el valora "molt positivament".

Summary: La plantilla de treballadors de Skis Rossignol, amb seu a Artés, aconsegueix millores salarials


El secretari d'organització del PSOE, José Luis Ávalos, ha assegurat aquest dijous que "el bloc independentista ha d'assumir que la via unilateral no pot marcar aquest temps polític, perquè els catalans així avui ho han votat".  Ávalos ha reclamat les forces independentistes que se cenyeixin a la legalitat i ha apel•lat al diàleg i a la necessitat de "normalitzar la relació entre el govern d'Espanya i el govern de Catalunya". "És el moment de recuperar la senda de la cordura, i d'abandonar projectes rupturistes que avui, amb aquest resultat, queden bastant deslegitimats amb els vots". Pel que fa als resultats del PSC, que ha guanyat 1 escó respecte als anteriors comicis i s'ha situat en 17 diputats, el secretari d'organització ha admès que no són els resultats que el partit desitjava però ha reivindicat "l'espai de rellevància" que ocupa el partit. "Farem un repàs de qui té un paper de rellevància a jugar a partir de demà mateix", més enllà de les victòries o les derrotes, ha dit.

Summary: El PSOE insta l'independentisme a abandonar la via unilateral perquè "els catalans així ho han votat"


La secretària general de Podem a la ciutat de Lleida, Eva Abancens, i la resta de membres del consell municipal de la formació han anunciat que dimiteixen en bloc i es donen de baixa del partit. A través d'un comunicat que han penjat al seu compte de Twitter i d'un vídeo a Youtube, la direcció de la formació lleidatana carrega contra el que considera "irregularitats de la cúpula" del partit. En aquest sentit, critiquen que Podemos s'hagi convertit en un "sistema piramidal" que "va cessar la comissió de garanties per no garantir el que Pablo Iglesias i Pablo Echenique desitjaven". També asseguren que van quedar "perplexos" per la manipulació dels documents aprovats per l'assemblea de Vistalegre II "i com s'eludia l'auditoria d'una votació". Per tot plegat, asseguren que "Podemos ens aplica un 155 al més pur estil dictatorial" i ho fa "emmirallant-se en el règim repressor que patim avui a l'estat espanyol". Al text, el consell municipal lamenta que el partit de Pablo Iglesias hagi esdevingut una "estructura vertical allunyada del sistema assembleari que el va crear". Insisteixen que la manera d'actuar de la cúpula és "com en tots els règims autoritaris, amb pactes de despatx", "sense tenir en compte les bases", i "passant la seva maquinària de pur lideratge per damunt de les persones". Afegeixen que deixen Podem "amb la pena i el dolor que donen la mà a la decepció de qui està a punt d'acaronar el cel amb totes i per totes" i acaben amb un missatge directe a Iglesias: "Porque no, Pablo no, porque ni el cielo ni las instituciones se toman por asalto". La decisió de la direcció de Podem a la capital del Segrià arriba una setmana després de l'anunci de la dissolució del cercle del partit en l'àmbit de les comarques de Lleida també al·legant "actitud autoritària" d'Iglesias i Echenique.

Summary: La direcció de Podem a la ciutat de Lleida dimiteix en bloc per les "irregularitats de la cúpula" de la formació


El director del setmanari 'El Vallenc', Francesc Fàbregas, està convençut que l'actuació policial d'aquest dissabte forma part de l'estratègia de la por que el govern espanyol està fent per "espantar" la gent i evitar el referèndum de l'1 d'octubre. En declaracions a l'ACN, qualifica de "desmesurat" i "impensable" l'escorcoll a una redacció d'un mitjà de comunicació, i està convençut que la Guàrdia Civil continuarà actuant. Després d'escorcollar la impremta Indugraf Offset -que imprimeix El Vallenc- i el propi setmanari, Fàbregas creu que la setmana vinent serà el torn de l'Ajuntament de Valls. "Jo crec que sí que entraran, els interessa continuar amb aquest rebombori mediàtic i que la gent es vagi espantant", ha manifestat. Amb tot, de moment, creu l'estratègia de la por "se'ls està girant en contra" perquè hi ha més gent que s'ha apuntat a anar a la manifestació de la Diada i que té "més ganes que mai" de votar l'1-O.

Summary: Director d'El Vallenc: "L'escorcoll forma part de l'estratègia de la por que es vol fer per espantar i evitar l'1-O"


L'accident d'un camió obliga aquest dimarts al migdia a tallar l'AP-7 a Aiguaviva (Gironès) en sentit sud i també dos carrils en sentit nord, segons informa el Servei Català de Trànsit. L'accident s'ha produït al voltant d'un quart de dues de la tarda a l'altura del quilòmetre 67 on un camió que transportava palets de fusta circulava en direcció a França ha topat contra la mitjana de l'autopista, ha bolcat i ha escampat la càrrega a l'altre costat de la calçada. En sentit sud es fan desviaments per la sortida de Fornells de la Selva i l'accident provoca mig quilòmetre de retencions en direcció a Barcelona i mig quilòmetre més en sentit França. Els dos carrils en sentit nord s'han tallat per poder retirar el camió accidentat.

Summary: Un camió bolca a l'AP-7 a Aiguaviva i obliga a tallar l'autopista en sentit sud


L'Ajuntament de Barcelona ha comprat a la societat Olopte 92 SL els edificis dels números 7, 9 i 11 del carrer Lancaster, al barri del Raval, per evitar que els veïns siguin expulsats. Els inquilins temien que una gran immobiliària o un fons inversor adquirís els immobles com ha passat en el cas del número 13, que és propietat de MK Premium, que ha estat denunciat per l'últim veí de la finca per assetjament immobiliari. El govern municipal ha pres aquesta decisió tenint en compte que es tracta d'una zona amb una gran demanda residencial i que són immobles que necessiten ser rehabilitats. Els llogaters, a més, tenen contractes fraudulents, el que posava en perill la seva continuïtat si les finques seguien en mans privades. L'operació s'ha tancat per 5.658.512 euros. L'Ajuntament ja va comprar la finca del carrer Leiva 37 en unes circumstàncies similars. En total, l'Ajuntament adquireix 41 pisos; 15 al número 7; 12 a la finca 9, i 14 a la número 11. En aquest cas es tracta d'una operació de compra-venda normal, sense exercir el dret de tanteig i retracte, com sí que es va fer per adquirir Leiva. L'Ajuntament ara elaborarà una diagnosi de cada unitat familiar per veure si compleixen els requisits de vulnerabilitat social, de forma que puguin mantenir el seu habitatge a un preu assequible, en funció dels seus ingressos. El govern pronostica que això passarà en la majoria dels casos. I és que els immobles passaran a formar part del parc d'habitatge de lloguer públic de Barcelona, i estaran gestionats pel Patronat Municipal de l'Habitatge.  Es dona la circumstància que els inquilins d'aquestes tres finques tenen contractes fraudulents, en el seu dia es van fer per estudis i no per habitatge, un argument que podrien utilitzar els nous propietaris per rescindir els contractes. El carrer Lancaster és una zona especialment sensible tenint en compte que està a prop de la Rambla i del Palau Güell. Els veïns ja fa mesos que alertaven que els edificis estaven sent visitats per diferents possibles compradors i temien que els passés el mateix que ha succeït amb la finca número 13, que va ser adquirida per MK Premium amb la intenció de remodelar-la, amb la conseqüent pujada del lloguer. La companyia va oferir diners als veïns perquè rescindissin els seus contractes, però una família encara hi viu i ha interposat una demanda contra l'empresa, que també ha denunciat l'inquilí per impagament, tot i que ell assegura que es tracta d'un malentès i que continuava pagant a l'anterior propietari.  Aquest cas ha esquitxat també la regidora de Ciutat Vella, Gala Pin, que ha estat denunciada per MK Premium per injúries i calúmnies. En declaracions als mitjans, Pin va acusar l'empresa de coaccionar els veïns perquè marxessin. Pin: "Tenim els ulls posats en el carrer Lancaster" La mateixa Pin ha explicat que han optat per intervenir en el cas dels números 7, 9 i 11 perquè  aquesta és una zona on s'estan produint "casos d'especulació salvatge", i ha remarcat que l'Ajuntament té "els ulls posats" especialment en aquest carrer perquè "hi ha molts veïns als quals durant més de vint anys l'administració els ha donat l'esquena i no els ha tingut presents". A això li ha afegit la necessitat de llençar un missatge als "especuladors", per deixar clar que "no són benvinguts a la ciutat". "Aquesta compra es fa també per garantir el dret a l'habitatge sobretot de la gent més vulnerable", ha conclòs.   La regidora ha remarcat els "esforços" que està fent el consistori en el cas concret d'aquest carrer, no només amb la compra d'aquestes tres finques, sinó també amb la intervenció en el cas del número 13, on hi ha un problema de "manca de conservació" clara per part de la propietat. Pin ha apuntat que també hi ha dos edificis més, en aquest cas propietat del director de Rehabilitació de la Generalitat, que tenen pendent una ordre de conservació i rehabilitació. El regidor d'Habitatge de l'Ajuntament, Josep Maria Montaner, ha recordat que la política del consistori en aquesta matèria no només implica construir habitatges nous i incorporar-ne de buits, sinó també en "casos excepcionals", adquirir propietats verticals d'acord a una sèrie de condicions que venen marcades per una instrucció municipal.  En aquest cas es tracta de finques ubicades en una zona de forta demanda residencial i amb una "pressió especulativa intensa", ha dit Montaner, són edificis que han patit "processos de conservació coercitius i sancionadors", i a més la zona està pendent d'execució d'un pla especial urbanístic des de fa més de 13 anys. Montaner ha reconegut que no poden actuar en tots els casos, però ha celebrat poder-ho fer en aquest "per dir als fons voltors que no són benvinguts a la ciutat".

Summary: L'Ajuntament de Barcelona compra els edificis 7, 9 i 11 del carrer Lancaster per evitar l'expulsió dels veïns


En la seva primera valoració després de conèixer-se els resultats definitius del 20-D, el cap de llista de Ciutadans per Barcelona al Congrés, Juan Carlos Girauta, ha augurat que la legislatura pot ser "molt curta" i ha tret pit de la irrupció del seu partit a la cambra espanyola. "No som el resultat de cap amalgama ni de plataformes antisistema o partidets més o menys independentistes. Som un partit amb les seves sigles i un mateix discurs al conjunt d'Espanya", ha reivindicat contraposant C's a Podemos. Girauta ha promès que estaran "a l'alçada de les expectatives" i que els "fruits" de la feina apareixeran. "Sabeu que el que hem arribat a fer amb tres diputats al Parlament. Imagineu-vos el que podrem fer amb 40 a Madrid", ha celebrat entre aplaudiments del centenar de militants que s'han acostat a l'hotel Barceló Sants. "Ciutadans serà palanca de canvi a Espanya i durarà molts anys". Amb aquesta proclama, Girauta ha assegurat que des de demà mateix els 40 nous diputats de la formació 'taronja' es posaran a treballar per reformar el país.  Un dels primers deures a acomplir, ha assenyalat, serà la llei electoral perquè "els vots de tots els espanyols tinguin el mateix valor". Però també en favor de canvis econòmics, educatius i del marc constitucional, segons ha enumerat. "No permetrem que passin per sobre de la Constitució. Contribuirem a la seva reforma per garantir millores tècniques i de defensa dels drets i llibertats", ha afegit a to d'advertència. "Cada escó de C's anirà a consagrar una Espanya millor, més justa, pròspera i igualitària, perquè tots els ciutadans siguin iguals davant la llei i sense privilegis", ha dit tot fent memòria de la història de la formació, que va passar dues legislatures amb "només" tres diputats a la cambra catalana. "Els que vau veure l'origen del partit sabeu que dir avui que tenim 40 diputats al Congrés és com de ciència-ficció", ha exclamat. Girauta ha reconegut que la nova legislatura pot ser "molt curta" perquè veu una governabilitat poc clara, però no s'ha referit a polítiques pactistes. Sí que ha volgut, però, comparar el projecte de C's al de Podemos, que els ha arrabassat la tercera posició. "Som els únics que podem dir que tenim un sol discurs al conjunt d'Espanya", ha constatat alhora que ha tret pit d'haver-se presentat en solitari i amb sigles pròpies arreu del territori.

Summary: Girauta augura que la legislatura pot ser "molt curta" i destaca que C's ha irromput sense ser "cap amalgama"


El poeta Joan Margarit (Sanaüja, 1938) ha rebut el Premi Cervantes 2019 que atorga el Ministeri de Cultura com a reconeixement a la seva trajectòria. El jurat ha justificat el guardó per una obra poètica de "profunda transcendència i llenguatge lúcid sempre innovador" que ha enriquit tant la llengua espanyola com la catalana i representa, al seu entendre, la "pluralitat de la cultura peninsular en una dimensió universal de gran mestratge". El premi està dotat amb 125.000 euros i és el més prestigiós de les lletres espanyoles. Arquitecte i catedràtic jubilat de Càlcul d’Estructures de l’Escola Superior d’Arquitectura de Barcelona, ha dedicat la seva vida a l'escriptura, publicant més d'una trentena de llibres que han estat traduïts a una desena de llengües. Margarit va iniciar la seva trajectòria poètica el 1963 publicant en castellà 'Cantos para la coral de un hombre solo' (Vicens Vives). Després d'un llarg parèntesi, publica el 1975 'Crónica' (Barral). A partir del 1980 inicia la publicació de poemes en català. Destaquen 'Cants d'Hekatónim de Tifundis' (La Gaia Ciència, 1982), Premi Miquel de Palol i Crítica Serra d'Or; 'Vell malentès' (3 i 4, 1981), Premi Vicent Andrés Estellés i Crítica de Poesia; 'Mar d'hivern' (Proa, 1986), Premi Carles Riba de Poesia; i 'La dona del navegant' (La Magrana, 1987), Premi de la Crítica Serra d'Or.    Més recents són les obres 'Estació de França' (Hiperion, 1999); 'Joana' (Enciclopèdia Catalana, 2002); 'Càlcul d'estructures' (2005); 'Casa de Misericòrdia' (Proa, 2007), volum distingit amb el Premi Nacional de Poesia de la Generalitat i el del Ministeri de Cultura; 'No era lluny ni difícil' (Proa, 2009); 'Des d'on tornar a estimar' (Proa, 2015) i 'Un hivern fascinant' (Proa, 2017).  L'any passat, va editar el seu primer volum narratiu, 'Per tenir casa cal guanyar la guerra' (Proa, 2018), unes memòries on narra la infantesa, adolescència i primera joventut. La seva obra ha estat traduïda a una desena de llengües, entre les quals, l'alemany, el basc, l'hebreu, el francès, l'anglès, el portuguès i el rus.   Fa dos anys va guanyar el Premi Iberoamericà de Poesia Pablo Neruda de Xile i aquest mateix 2019 se li ha concedit el Premi Reina Sofía de Poesia Iberoamericana.  A més, ha estat distingit amb el Premi Rosalía de Castro (2008), el Premi Víctor Sandoval Poetes del Món Llatí al conjunt de la seva obra juntament amb el poeta mexicà José Emilio Pacheco, que també ha rebut el Premi Cervantes i el Premi Jaume Fuster de la Associació d'Escriptors en Llengua Catalana. També s'ha encarregat de traduir al castellà o al català l'obra d'altres poetes com Thomas Hardy, Elizabeth Bishopo o Rainer Maria Rilke.

Summary: El poeta Joan Margarit rep el Premi Cervantes 2019


Els Mossos d'Esquadra de Cambrils han detingut dos homes com a presumptes autors d'un robatori amb violència i intimidació a un matrimoni, d'edat avançada, quan passejaven pel passeig marítim de l'Hospitalet de l'Infant (Baix Camp). Els dos detinguts tenen 28 i 39 anys, són de nacionalitat espanyola i amb domicili a Roquetes (Baix Ebre). Els fets es van produir a primera hora del matí del passat dissabte. La parella van ser assaltats pels dos individus quan passejaven, els van abordar per l'esquena i els van sostreure la bossa de mà d'ella amb una forta estrebada. La dona va caure al terra i l'home, en intentar aturar els lladres, també va patir una aparatosa caiguda que li va provocar una fractura òssia. Tots dos van haver de rebre assistència mèdica per les lesions sofertes.  Els dos sospitosos van ser localitzats per la zona propera del lloc dels fets, una hora més tard. Els detinguts, que tenen antecedents, van passar el passat diumenge a disposició del jutjat d'instrucció en funcions de guàrdia de Reus. El jutge va decretar la llibertat amb càrrecs per a un d'ells i l'ingrés a presó de Mas d'Enric per a l'altre.

Summary: Detinguts dos homes per un robatori amb violència a una parella d'avançada edat


La crisi derivada de la covid ha disparat els últims mesos les peticions d'ajuda a Càritas Tortosa. Les famílies que pateixen pobresa severa s'ha disparat un 30% i ha incrementat un 50% el nombre d'unitats familiars ateses. D'aquestes, un 30% eren usuaris que s'adreçaven per primera vegada a Càritas. Són sobretot usuaris autònoms que han perdut els negocis o treballadors temporals que no han estat reclamats per tornar a la feina. Càritas Tortosa va destinar 2,17 milions d'euros durant el 2019 per atendre 3.259 famílies, 202 més que l'any anterior, trencant una dinàmica de "lleugera però falsa" sensació de recuperació econòmica que s'anava donant des de 2013. Càritas preveu que prop de 5.000 famílies demanin ajuda enguany a la diòcesi.

Summary: La crisi de la covid dispara un 50% el nombre de famílies que demanen ajuda a Càritas Tortosa


Prous Institute for Biomedical Research ha signat aquest dilluns un acord de col·laboració amb la Universitat de Vic – Universitat Central de Catalunya pel qual dóna 20.000 euros per impulsar projectes de recerca. L'objectiu del conveni és descobrir i desenvolupar medicament més eficaços i segurs des d'una perspectiva global de patologies i de les interaccions entre fàrmacs. Segons el vicepresident de Recerca de la marca, Josep Prous, "la UVic-UCC té projectes molt innovadors en aquesta àrea". El rector de la UVic, Jordi Montaña, s'ha mostrat satisfet per l'acord i ha assenyalat que demostra "la gran tasca i la bona recerca" que s'està fent a la universitat en l'àmbit de la salut. Segons ha dit, “amb la docència i la recerca que impulsem estem preparats per acollir una Facultat de Medicina que ens permetrà fer un gran pas endavant”. De la seva banda, el vicerector de Recerca i Professorat, Jordi Villà, ha explicat que la recerca de la UVic-UCC viu un moment molt interessant en el qual “l'aposta per les persones i el talent ha permès aconseguir un creixement exponencial en els darrers anys”. A partir d’aquest acord, que se suma a altres inversions de la companyia biotecnològica en la recerca procedent de l’àmbit acadèmic, la UVic-UCC reconeix Prous Institute com a protector dins el Pla de Patrocini i Mecenatge de la Fundació Universitària Balmes (FUB), entitat titular de la Universitat de Vic - Universitat Central de Catalunya. El vicepresident de Recerca i Desenvolupament de la companyia biotecnològica podrà formar part del Consell de Mecenatge de la institució i assistir a totes les reunions d’aquest organisme

Summary: Prous Institute aporta 20.000 euros a la UVic-UCC per fomentar la recerca en el camp de la biomedicina


La líder dels ecosocialistes insisteix en crear un nou partit que deixi enrere "la provisionalitat de les marques electorals" ACN Barcelona.-La coordinadora nacional d'ICV, Marta Ribas, ha donat per "tancada" la crisi interna al seu grup parlamentari, Catalunya de Sí que es Pot. Creu que s'hi ha respost per atorgar "visibilitat de la forma més viable" als independents i als diputats d'ICV, Podem i EUiA. "Hi ha eines perquè tots siguem visibles". En aquest sentit, la dirigent dels ecosocialistes ha assegurat en una entrevista a TV3 que el seu partit "no té por de fer canvis": ni internament ni tampoc per crear un nou subjecte polític per a l'esquerra catalana, De fet, "una organització, un partit diferent del que eren fins ara els partits" és l'eina que defensa Ribas, de manera que es deixi enrere "la provisionalitat de les marques electorals". Creu que cal superar la fase de les coalicions i articular un espai que reflecteixi alhora la "pluralitat" i la "multiplicitat de veus" dels comuns.  La dirigent ecosocialista ha donat per finalitzada la polèmica interna a Catalunya Sí que es Pot que va arrencar la setmana passada i que es va segellar aquest dilluns amb la ratificació de les executives dels tres partits adscrits a CSQP avalant la fórmula de Lluís Rabell per al repartiment i l'organització del grup. I Ribas creu que s'ha desencallat perquè hi ha eines perquè totes les veus que configuren la confluència d'esquerres siguin "visibles".  "Perquè tots puguem fer la feina tots els diputats amb la màxima comoditat", ha assegurat en una entrevista aquest dimarts a TV3.  Ribas enquadra la polèmica en la "gestió de la diversitat, que té necessitat de flexibilitat" i alhora en una "necessitat legítima de visibilitat" tant de Podem com d'ICV, EUiA i els independents. Ribas, que ha agraït la "generositat important" al president del grup parlamentari, Lluís Rabell,  ha assegurat en aquest sentit que els ecosocialistes no temen els canvis. "Només un any després moltes coses canvien a la política catalana i ens hem d'adaptar a les formes, no ho veuria com a crisis sinó com una cosa natural", ha assegurat.  En aquest sentit, i d'acord amb l'Assemblea Nacional d'ICV de la primavera, Ribas ha insistit en la necessitat d'articular un nous subjecte polític a l'esquerra catalana –"una organització, un partit"- que vagi més enllà de les fase de coalicions electorals i "amb noms diferents" d'aquest darrer any. "No  es pot guanyar l'hegemonia social només fent una marca electoral", ha advertit. Precisament, i conscient que les repetides convocatòries electorals d'aquest anys han impossibilitat "gestar una organització a fons", la diputada de Catalunya Sí que es Pot ha apostat per deixar enrere per tant la "provisionalitat de les marques electorals" i crear un espai "que tingui la força de ser al territori i amb múltiples lideratges".

Summary: Ribas després de la crisi a Catalunya Sí que es Pot: "A ICV no tenim por de fer canvis"


Els Bombers han donat per controlat a dos quarts de vuit del vespre d'aquest dijous el foc que va començar cap a un quart de sis de la tarda del dimarts al paratge de la Pedroella, entre el nucli de Pallerols, al municipi de Talavera (Segarra), i l’autovia A-2. El foc estava estabilitzat des del mateix dimarts al vespre, i des d’aleshores s’ha remullant la zona i s’ha hagut de controlar alguna represa al perímetre. Segons les darreres dades del cos d’Agents Rurals l’incendi pot haver afectat 87’8 hectàrees de vegetació agrícola i forestal, dels municipis de Ribera d’Ondara (63,4), Talavera (16,5) i Montmaneu (7,9). En el punt àlgid del foc, hi van arribar a treballar 29 dotacions terrestres i 4 mitjans aeris dels Bombers.

Summary: Els Bombers donen per controlat l’incendi de Pallerols, que pot haver afectat 88 hectàrees de terreny


L'Ajuntament de Calafell ha expressat a través d'un comunicat el seu rebuig a una campanya promocional d'un local d'oci del municipi que anuncia en el marca d'una festa de to eròtic un sorteig d'abraçades de les cambreres. Des del consistori es rebutja "qualsevol campanya d'empreses locals que usi les dones, o els seus cossos, com a reclam publicitari". L'equip de govern municipal considera "inconcebible i repugnant" que un local ofereixi "contacte físic" amb les seves empleades "com una mena de premi o recompensa per als clients". A més, des de l'Ajuntament s'opina que un negoci "té al seu abast" moltes fórmules per anunciar-se "sense recórrer a vulnerar drets de les dones, tant personals com laborals". La polèmica arrenca per l'anunci d'una festa al local Coco Beach del municipi per a aquest dissabte. Es tracta d'un esdeveniment que porta per nom 'Àngels i dimonis', i al cartell i al vídeo promocional es pot llegir, entre d'altres coses, que hi haurà "cambreres celestialment sexis", així com que es farà l'esmentat "sorteig d'abraçades de les cambreres". Tota la festa és de temàtica eròtica, i així, al cartell també s'anuncia que hi haurà "més de 500 condons de sabors, més de 200 lubricants, dolços i 'xupitos' eròtics, sorteig de vibradors i atrezzo de diable sexy". La promoció també ha comportat el rebuig de l'Associació de Dones de Calafell, que s'ha mostrat contrària a "actuacions, promocions o difusions masclistes i sexistes que promouen la dona com objecte sexual de satisfacció". Altres col·lectius que han rebutjat la iniciativa són la CUP o el grup La Malva Acció Feminista, que ha subratllat que les dones no són "objectes sexuals ni reclams per aconseguir benefici econòmic".

Summary: L'Ajuntament de Calafell rebutja una campanya d'un local d'oci que anuncia un sorteig d'abraçades de les cambreres


El president del grup municipal Demòcrata, Xavier Trias, ha denunciat aquest dijous que l’alcaldessa Ada Colau acaba el mandat amb la "convicció" dels barcelonins i barcelonines que la capital catalana està "pitjor que mai". Després que el Baròmetre Semestral de Barcelona hagi constatat que la inseguretat és el principal problema de Barcelona, el regidor del PDeCAT ha qualificat de “demolidor” el darrer Baròmetre del mandat i ha constatat el "fracàs" en la gestió del govern de Barcelona en Comú. Segons Trias, Colau ha marcat rècords negatius dels darrers 11 anys i ha lamentat que la percepció dels ciutadans cap a la imatge de la seva ciutat sigui "extremadament negativa".  Finalment, l'exalcalde ha responsabilitzat Colau de la sensació d'inseguretat de la ciutadania pels "complexes", el "sectarisme ideològic", la "manca de suport" a la Guàrdia Urbana i la resta de cossos policials, i per "creure" que la seguretat "no és la seva responsabilitat". "L'alcaldessa Colau és la responsable", han afirmat en una nota de premsa.

Summary: PDeCAT responsabilitza Colau de la "convicció" dels ciutadans que Barcelona "està pitjor que mai"


Arran ha negat a través d'un comunicat que els seus atacs siguin turismofòbia, un concepte que segons aquesta organització "intenta desvirtuar una lluita completament legítima". "El problema no és el turisme sinó el model turístic", ha afirmat a través d'un comunicat el jovent de l'esquerra independentista, que ha defensat les "accions de visualització" –l'atac a un bus turístic i la punxada de rodes de bicis de lloguer- que ha fet "per plantejar debats dins l'esfera pública". A més, Arran ha fet cinc propostes per "alleugerir la situació caòtica", que segons la formació, provoca el lliure mercat turístic. Entre altres coses, aposta per prohibir l'activitat d'Airbnb o expropiar hotels com el Vela o Las Arenas. Precisament, aquest dilluns es farà una comissió extraordinària a l'Ajuntament de Barcelona sobre els incidents d'Arran.

Summary: Arran nega que els seus atacs siguin turismofòbia: "El problema no és el turisme sinó el model turístic"


El sector del cava i vi escumós ha celebrat que els Estats Units hagi anunciat aquest dissabte que finalment no se'ls aplicaran nous aranzels i ho ha qualificat de "molt bona notícia". Tot i així, en declaracions a l'ACN les associacions sí que han lamentat la "incertesa" que han viscut durant els darrers mesos, des que al desembre l'executiu nord-americà va anunciar un increment aranzelari que afectava al cava i als vins d'altra graduació -per sobre dels 14º-. Part del sector, però, ha demanat estar "alerta", com és el cas de la patronal Pimecava, que ha augurat que "d'episodis com aquests en passaran molts" i cal, per tant, "estar preparats". El president de la patronal Pimecava, Pere Guilera, ha assegurat que l'anunci és "una bona notícia", tot i que s'ha mostrat previngut. "Porta implícita una mala notícia, que és aquest món tan volàtil: avui és una bona notícia però no sabem què passarà d'aquí a quinze dies", ha avisat. Guilera, a més, ha anat més enllà i ha advertit que "d'episodis com aquest en passaran molts". Per al president de la patronal, aquesta situació es podria tornar a donar tant al sector del cava català com en altres països i sectors i ha demanat a tots els empresaris "reaccionar de forma tranquil·la". Així, ha assegurat que s'ha d'estar "preparat per tots els escenaris" i que cal "tenir imaginació" davant de "governants inestables i de conflictes globals i econòmics brutals". "És una bona notícia, està bé i estem contents, però alerta, perquè coses com aquestes en passaran i en patirem les conseqüències", ha augurat. A més, Guilera ha atribuït la inestabilitat a les noves tecnologies. "Anys enrere la cosa era més tranquil·la, però avui en dia amb un cop de tuit es pot embarrancar tot", ha lamentat. La Confraria del Cava, en una línia similar, també ha dit que es tracta d'una "bona" notícia i ha reconegut que tot el sector estava "molt preocupat" per la possibilitat que els aranzels poguessin arribar fins al cent per cent, com s'havia plantejat. "Han estat uns mesos d'incertesa per a tots", ha admès el seu president, Eduard Sanfeliu, que ha remarcat que estaven "a l'expectativa" des del desembre, quan es va anunciar la mesura. Sanfeliu ha explicat que si s'haguessin incrementat els aranzels hauria suposat "un greuge comparatiu" per als productors europeus i es "penalitzaria" el seu producte, que probablement hauria vist caure les seves vendes. Una mesura "sense gaire sentit" Per la seva banda, el gerent de l’Associació de Viticultors i Elaboradors Corpinnat, Jaume Mata, també ha celebrat aquest canvi de rumb d'EUA. "Era el que esperàvem que passés", ha explicat, i ha afegit que era una mesura "que no tenia gaire sentit" perquè, al cap i a la fi, també perjudicava el consumidor nord-americà. Així, Mata ha explicat que per una banda impedia al ciutadà nord-americà adquirir aquest producte i per l'altra era un perjudici per al sector dels vins, que ha apuntat que "ja esta prou castigat".  A més, Mata ha volgut remarcar el cas específic de Corpinnat i ha explicat que, en vendre vins escumosos de qualitat, el preu de venda és més alt que el de la mitjana. Per tant, ha dit que si l'aranzel és percentual com més elevat és el preu més car surt al consumidor, per la qual cosa hi havia el risc de perdre moltes vendes. Això, a més, ha assenyalat que també hauria "penalitzat" la pagesia i els productors de raïm, que haurien disminuït vendes i segurament haurien vist baixar el preu del raïm. Amenaça aranzelària Aquest dissabte l'United States Trade Representative ha informat que l'Oficina del Representant del Comerç Exterior ha decidit finalment no incrementar per sobre del 25% la taxa d'aranzels addicionals que s'aplica actualment als productes no aeronàutics, com s'havia plantejat a finals del 2019. Això, per tant, ha deixat fora de perill el cava i els vins escumosos, que veien en risc el seu producte. L'amenaça del president nord-americà, Donald Trump, de taxar al cent per cent els productes agroalimentaris europeus venia com a represàlia per les subvencions de la UE a l'aeronàutica Airbus. Sí que es manté, però, la taxa del 25% per a l'oli, el formatge i la majoria de vins, que està en vigor des de l'octubre.

Summary: El sector del cava i vi escumós celebra que EUA no els apliqui nous aranzels però lamenta la "incertesa" que han viscut


Les comarques de muntanya de la Catalunya Central han registrat ocupacions superiors al 90% aquest pont de la Puríssima. Una xifra que fins i tot s'ha superat a les comarques d'Osona i el Moianès, on molts establiments i hotels han hagut de penjar el cartell de complet gràcies al reclam del Mercat de Vic i la Fira de l'Avet. Així ho ha destacat en declaracions a l'ACN el gerent de l'Associació d'Empresaris d'Hostaleria i Turisme del Moianès i d'Osona, Antoni Dinarès, que ha assegurat que "el desembre és el millor mes de l'any" per aquest sector. També ho veu així el president de l'Associació de turisme rural del Berguedà, Jordi Pellicer, que destaca que s'ha rondat el 90% d'ocupació al conjunt de cases rurals. Els hotels de Vic han tingut una ocupació del 100% i "els restaurants i bars" que aquests dies tenen un menú especial pel Mercat Medieval de Vic estaven plens a vessar, així ho destaca Dinarès que assegura   que també han omplert els establiments dels municipis del voltant. De fet, segons el gerent de l'Associació d'Empresaris d'Hostaleria i Turisme del Moianès i d'Osona, "el desembre és el millor mes de l'any perquè després de la Fira d'Espinelves i del mercat medieval hi ha els sopars d'empresa i el Nadal". "És un més que dona aire, il·lusió i força" al sector, ha afegit tot destacant que ha fet "molt bon temps" aquest pont. També ho veu així el president de l'Associació de turisme rural del Berguedà, Jordi Pellicer, que subratlla que aquest pont sempre té "molt bones dades d'ocupació, cosa que es repeteix de cara a les festes de Nadal i el Cap d'Any". Enguany ha rondat el 90% al conjunt de cases rurals. La majoria d'hostes provenien de Barcelona o la seva àrea metropolitana. "És un client familiar que vol passar els dies previs a Nadal en família, estar en contacte amb la natura anant a buscar el tió, fent activitats relacionades amb el món rural i visitant també les fires i mercats de la comarca", ha detallat Pellicer. El president de l'Associació de turisme rural del Berguedà diu que l'ocupació per la Puríssima "depèn molt de si cau entre setmana o no, ja que si coincideix amb el cap de setmana, les xifres són molt millors". A Montserrat, una de les zones turístiques del Bages i de la Catalunya Central, s'han complert les expectatives i l'ocupació ha estat similar a la d'altres anys, tot i que l'any passat el pont va tenir un dia més. Segons el director d'Hosteleria LARSA-Montserrat, Raimon Olivella, les Cel·les Abat Marcet han rondat el 90% i l'Hotel Abat Cisneros un 70%. Olivella explica que tenen "uns clients molt fidels que repeteixen any rere any". La majoria són catalans i tenen com a tradició passar aquestes dates a Montserrat. Amb tot, també s'hi han allotjat clients de França, Itàlia i els Estats Units.

Summary: El pont de la Puríssima registra ocupacions superiors al 90% a les comarques de muntanya de la Catalunya Central


La consellera d'Agricultura, Teresa Jordà, considera un "gran pas endavant" la decisió del Ministeri d'Agricultura d'habilitar la verema en verd i la destil·lació per fer front a la situació que viu el sector vitivinícola. Eren dues de les peticions que Jordà, d'acord amb el sector, havia sol·licitat en les darreres setmanes al ministre Luis Planas. La verema en verd, prevista en el Programa de Suport al Sector Vitivinícola Espanyol (PASVE), és una mesura voluntària que pretén compensar els viticultors del fet d'eliminar raïm d'algunes parcel·les quan encara és verd per reduir l'excés de producció. De la mateixa manera que la verema en verd, Jordà també havia reclamat al Ministeri ajuts estatals per a la destil·lació d'excedents de vi. De les negociacions mantingudes amb el Ministeri d'Agricultura, el Departament ha aconseguit que aquestes mesures tinguin un tractament diferent entre el vi de taula i el de Denominacions d'Origen (DO), una qüestió "fonamental" perquè se'n puguin beneficiar els viticultors i cellers de Catalunya, que majoritàriament han apostat per les DO i uns vins de més valor, remarquen des de la conselleria. Per aconseguir aquesta diferenciació en favor de les DO ha estat clau la tasca desenvolupada des de l'Incavi, assenyalen des d'Agricultura.   El tancament del canal HORECA, a causa de l'aturada d'hotels i restaurants, ha impactat fortament al sector vitivinícola i molts cellers, sobretot de petita i mitjana dimensió. Encara que una part de les vendes s'han pogut derivar cap al canal Alimentació, això no supleix la disminució produïda en l'altre canal.  El sector més afectat és el del cava, que ja arrossega una crisi motivada per l'excedent de raïm i vi base cava, cosa que ha provocat una forta caiguda de preus. Aquest sector treballa per activar, cadascú des del seu àmbit, un seguit de mesures, enfocades a la reducció de raïm i vi base, l'increment de l'economia circular i la viticultura ecològica, el perfeccionament del control de la traçabilitat, i la promoció per a recuperar les vendes el més aviat possible. Tanmateix, la resta del sector, emparat en les altres 11 DO víniques, també està patint les conseqüències de la covid-19 i igualment es podrà beneficiar de les mesures aconseguides amb el Ministeri d'Agricultura. Altrament, el Govern i el Departament d'Agricultura promouen diferents línies de suport econòmic, financer, i fiscal i de flexibilització de terminis en obligacions tributàries. Des de la conselleria també s'estan impulsant mesures de suport per a la promoció del vi català com a producte sostenible i de proximitat.

Summary: Jordà celebra la decisió d'habilitar la verema en verd i la destil·lació per donar suport al sector vitivinícola


ERC ha demanat a la Junta Electoral Central (JEC) que restitueixi Oriol Junqueras com a número 1 de la seva llista electoral del 10-N, després que el Tribunal Suprem hagi suspès la pena d'inhabilitació complementària als 13 anys de presó pels delictes de sedició i malversació de fons públics. El mateix 14 d'octubre, dia de publicació de la sentència, el Suprem va emetre una interlocutòria per suspendre el compliment de la inhabilitació, però va mantenir el compliment de la pena de presó, a l'espera que el Tribunal de Justícia de la Unió Europea (TJUE) es pronunciï sobre la seva immunitat com a europarlamentari. La interlocutòria va arribar a ERC el 30 d'octubre, però el mateix 14 la JEC ja va ordenar a ERC retirar Junqueras de la llista, perquè donava per suposat  que la inhabilitació ja era efectiva, cosa que no ha passat. A més, Junqueras ha presentat un recurs al Suprem perquè també se suspengui la pena de presó, i com que ja han caducat els dos anys de presó preventiva, sigui alliberat.

Summary: ERC demana a la JEC que restitueixi Junqueras a la llista ja que el Suprem va suspendre la inhabilitació


El 93,7% del total són expedients per causa de força major ACN Barcelona.-Catalunya ha registrat des de l'inici de la crisi 96.747 Expedients de Regulació Temporal d'Ocupació (ERTO) que afecten 712.254 treballadors, segons ha informat el Departament de Treball. Això són 43 empreses més i 168 persones respecte la darrera actualització fa 24 hores. Els ERTO per força major representen el 93,7% del total, i afecten el 85,1% dels treballadors. Per territoris, a la de Barcelona és on s'han presentat més expedients, amb 70.627 ERTO que afecten 560.039 persones; seguit de la de Girona, amb 10.855 expedients i 68.134 persones; la de Lleida, amb 5.327 expedients i 30.168 persones i la de Tarragona, amb 2.298 expedients i 9.347 afectats. Per últim, a les Terres de l'Ebre hi ha 2.298 expedients i 9.347 afectats.

Summary: Catalunya registra 96.747 ERTO que afecten 712.254 persones


El president del grup parlamentari del PPC, Xavier García Albiol, s'ha convertit en viral a les xarxes socials, després que el seu compte a Twitter publiqués aquest divendres una polèmica piulada sobre els atemptats de l'11 de març del 2004. "Tal dia com avui uns canalles van assassinar a 192 persones. Alguns encara els hi riuen les gràcies", s'ha pogut llegir durant una estona. En detectar el missatge, el mateix Albiol ha reclamat a la persona que gestiona el seu perfil a Twitter que el retirés i el substituís per aquest altre: "Tal dia com avui uns canalles van assassinar a 192 persones. Sempre estarem al costat de les víctimes del terrorisme". El mateix Albiol ha explicat als mitjans de comunicació durant la visita al Saló de l'Ensenyament que tot plegat ha estat un "error" del seu community manager.

Summary: Albiol atribueix a un "error" del seu community manager la polèmica piulada sobre els atemptats de l'11-M


La 147a edició de la Fira de Sant Josep de Mollerussa ha arrencat aquest dissabte amb bones expectatives per part del sector firaire que enguany suma 294 expositors, 14 més que l'any passat. El president de la Generalitat, Quim Torra, ha inaugurat el certamen posant en valor als joves pagesos i a les dones dedicades al món agrari. L'alcalde de Mollerussa, Marc Solsona, ha explicat que la Fira de Sant Josep, com la ciutat, és i "vol ser" la visió, oportunitat, ambició, confiança i promoció econòmica del territori. La fira també compta amb la presència del Saló del Tractor, que té presència bianual en aquesta fira. Entre els estands premiats hi ha la ferreteria Osvald, de Torres de Segre, guardonada a la innovació tecnològica per unes tisores per la poda que eviten accidents. El motiu és l'alta seguretat del seu sistema.

Summary: La 147a Fira de Sant Josep de Mollerussa arrenca amb bones expectatives entre els expositors


El president del PP, Pablo Casado, ha demanat que es desclassifiqui la informació sobre l'atemptat de l'11-M per "arribar a la veritat, si hi ha algú que l'oculta o està intentant mercadejar amb ella". El líder dels populars ho ha dit aquest dilluns durant un acte d'homenatge i record amb motiu de l'aniversari de l'11-M de l'Associació de Víctimes del Terrorisme (AVT) a Madrid. "Si hi ha alguna informació que no coneguem o que no es posés en negre sobre blanc durant la instrucció o la vista oral del macrojudici de l'11-M seria bo que se sabés per rescabalament de les víctimes", ha dit Casado.  En referència a les gravacions de Villarejo on assegura que la cúpula policial de l’aleshores ministre Rubalcaba creia que els serveis secrets de França i Marroc estaven darrere dels atemptats de l’11-M, el líder del PP ha dit que si les informacions són certes "les víctimes mereixen saber tota la veritat". Casado ha insistit que les informacions sobre l'11-M no haurien de tractar-se com un "tabú".

Summary: Casado demana que es desclassifiqui la informació sobre l'11-M per "arribar a la veritat, si hi ha algú que l'oculta"


El Comitè de Competició de la Reial Federació Espanyola de Futbol (RFEF) ha obert un expedient disciplinari al Club de Futbol Reus Deportiu per haver desplegat una gran senyera a l'estadi del conjunt reusenc durant un partit disputat el passat 23 de setembre, contra l'Osasuna. Es tracta d'una bandera de 85 metres de llargada i 12 d'amplada, confeccionada a iniciativa del club, amb el suport i col·laboració  de l'Assemblea Nacional Catalana de Reus. La bandera es va desplegar, acompanyada de crits d'"independència". Segons ha avançat un rotatiu esportiu, la Federació creu que l'acció podria incórrer en una conducta "de violència, racisme, xenofòbia o intolerància". L'expedient s'ha obert a instàncies d'un delegat de la RFEF que va anar al partit, si bé l'àrbitre, a l'acta de l'encontre, no en va fer cap esment sobre l'acció. De fet, s'hauria obert expedient contra ambdós clubs. El Reus ha convocat una roda de premsa aquest divendres a la tarda per pronunciar-se sobre aquests fets.

Summary: Obren expedient disciplinari al Reus Deportiu per desplegar una gran senyera durant un partit de futbol


El ministre d’Hisenda assegura que els comptes tenen un accent social ACN Madrid.-El ministre d’Hisenda, Cristóbal Montoro, ha negat aquest dimecres al Congrés dels Diputats que els pressupostos generals de l’Estat (PGE) per al 2017 “maltractin” cap territori, en referència a queixes com les del govern de la Generalitat, que lamenta que malgrat les promeses de Rajoy només destinin a Catalunya un 2,7% menys. “Diuen que aquests pressupostos maltracten, però la resposta és que aquests pressupostos estan invertits en protecció social i pressupostos per ajudar les persones”, ha afirmat Montoro. El ministre també ha acusat els grups de l’oposició de pretendre tornar a la “borratxera” de despesa pública que –segons ha dit- va provocar la crisi. “Hem sortit d’una crisi que venia de la borratxera de despesa pública i volen que anem de copa a celebrar-ho i que tornem a les antigues receptes”, ha sentenciat.  Montoro ha fet aquestes manifestacions durant la primera jornada del debat de les esmenes a la totalitat que tots els grups de l’oposició han presentat contra els pressupostos generals de l’Estat. Previsiblement el govern espanyol aconseguirà superar aquest escull gràcies al suport del PP, C’s, CC i PNB, amb qui ha tancat aquest dimecres l’acord sobre la renovació del concert basc.  El ministre ha descrit uns pressupostos “socials” que pugnen per mantenir el ritme de la creació d’ocupació, perquè l’atur és “la causa de la desigualtat i de la frustració dels espanyols”. Amb tot, ha tornat a advertir que per reduir l’endeutament cal rebaixar el dèficit públic i assolir l’objectiu del 3,1% aquest exercici.  Montoro ha ironitzat sobre les crítiques rebudes pels governs autonòmics i els ajuntaments que demanen “més autopistes, ferrocarrils, aeroports, places i jardins” i que “diuen que aquests pressupostos maltracten”. “La resposta és que aquests pressupostos estan invertits en protecció social, són pressupostos per ajudar les persones, i els col·lectius que  necessitem l’estat del benestar, les pensions, la protecció social, la dependència, la sanitat i l’educació”, ha afirmat. “Qui pot dir que en uns pressupostos que tenen aquest component social maltracten? No estan cobrant els pensionistes, els desocupats, no estan oberts els hospitals i les escoles, no s’atenen les necessitats i protecció social d’aquest territori?”, ha preguntat el ministre. Segons Montoro, els pressupostos aporten 4.400 milions d'euros addicionals per a les polítiques socials de les CCAA. En aquest sentit ha criticat "que governs autonòmics que depenen de rebre aquests 4.400 milions d'euros diguin que no s'han d'aprovar aquests pressupostos" i els ha emplaçat a fer-se "responsables en termes de protecció social". "Dir que no a aquests pressupostos equival a renunciar que aquestes CCAA puguin tenir disponibilitat de recursos i reduir el seu dèficit públic", ha dit.

Summary: Montoro nega que els PGE maltractin cap territori i acusa l’oposició de voler tornar a la “borratxera” de despesa pública


Fira de Mollerussa organitzarà el 26, 27 i 28 de febrer la primera competició de drons que es fa a l'Estat. La Drone Party neix després de fer una primera experiència amb aquests aparells a la Lan Party que va tenir lloc la passada tardor i ara se la dota d'una personalitat pròpia com a esdeveniment concret que ja compta amb una seixantena de pilots inscrits. El calendari firal de la capital del Pla d'Urgell per aquest 2016 torna a incloure la fira E-Vents, que l'any passat es va haver de cancel·lar a darrera hora per falta de concreció i idees però que enguany s'espera que es pugui materialitzar sota el concepte de fira nocturna en el marc del 'Black Friday'. Unes 180.000 persones van passar l'any passat pels diferents certàmens de Fira de Mollerussa generant un volum de negoci de 7,5 MEUR, principalment en venda de maquinària agrícola i automòbils. El calendari firal de Fira de Mollerussa d'aquest 2016 comença ja al febrer amb la primera edició de la Mollerussa Drone Party, que tindrà lloc als pavellons firals el darrer cap de setmana del mes. El president de la fira i alcalde de Mollerussa, Marc Solsona, ha destacat l'objectiu de ''potenciar la vessant tecnològica de la fira'' i per això es farà aquesta primera trobada estatal on hi haurà competicions de drons i també exposició i venda d'aquests aparells. Ja hi va haver un primer precedent d'aquest encontre la tardor passada i després de l'èxit assolit s'ha decidit convocar-lo per separat. Segons Solsona, ja hi ha una seixantena de persones inscrites per a competir amb els seus drons a la trobada.  Una altra de les novetats de Fira Mollerussa per aquest 2016 és la Fira E-Vents, que ja es va programar per primera vegada l'any passat però que es va haver de cancel·lar a darrera hora per falta d'idees a l'hora de materialitzar-la. Enguany s'ha decidit situar al calendari a finals de novembre, el cap de setmana del conegut com a 'Black Friday' que exporta la idea nord americana de donar el tret de sortirà a les compres de Nadal. Per explicar E-Vents, els responsables de Fira de Mollerussa s'han fet servir d'un vídeo amb la definició que vol ser un recull de diferents ''universos que convergeixen en un mateix espai''.  Així i partint de la base que es farà de nit, la fira E-Vents comptarà amb desfilades de moda, els camions de Food Truck, oci nocturn, música, i 'show-cooking', entre d'altres. Marc Solsona ha explicat que per tal de generar atracció d'expositors es vendrà la fira en ''temps i no metres quadrats d'exposició'', i que esperen que pugui servir per ''canalitzar el dèficit que hi ha a Mollerussa en oci nocturn''. El 2016 doncs, comptarà amb 9 certamens firals programats a Mollerussa, a més a més dels diferents Vermutets que es convoquen esporàdicament amb la col·laboració del establiments de restauració de la ciutat.  La fira més important continua sent la de Sant Josep de maquinària agrícola, que enguany celebra la 144a edició al mes de març. Aquest any no està prevista l'assistència de les firmes de tractors a l'exposició del certamen i per això, l'organització ha decidit destinar l'espai que acollia aquests expositors al sector de la jardineria que també farà demostracions.  Les altres fires que es convoquen són  l'Autotrac i l'Autotardor, de venda de vehicles d'ocasió; l'Expoclàssic amb cotxes i motos d'època; la Lan Party; el Concurs de Pintura Ràpida; i el Saló de l'Automòbil que està adherit a la Fira de Sant Josep al recinte de les piscines. L'any passat van passar pels diferents certàmens firals unes 180.000 persones i es va generar un volum de negoci de 7,5 MEUR, principalment a les fires de venda de maquinària i automòbils.

Summary: Fira de Mollerussa organitza aquest febrer la primera competició de drons de l'Estat


Un total de 47 usuaris de la residència Amavir de Vilanova del Camí han mort des de l'inici de la pandèmia. Així ho ha confirmat a l'ACN l'alcaldessa del municipi, Noemí Trucharte, que ha lamentat que a hores d'ara no han pogut determinar quants estaven contagiats per la covid-19 perquè no a tothom se li va practicar el test i també estan pendents de resultats. En aquests moments 58 dels 107 usuaris que queden a la residència estan aïllats perquè han donat positiu a la prova. La xifra podria incrementar-se, ha avançat, ja que hi ha residents que estan pendents de la prova de PCR perquè inicialment se'ls va fer testos ràpids. En els darrers dies s'han reincorporat vuit dels 21 treballadors que estaven confinats amb símptomes de la covid-19. Segons dades de la residència, els 47 morts es comptabilitzen des del passat 1 de març. D'aquests, 11 han mort amb el test de la covid-19 positiu; 16 amb símptomes però sense el test fet; 14 sense símptomes i 6 amb test negatiu. Segons asseguren, la situació ara està estabilitzada, "tot i que això no vol dir que en els pròxims dies, hi puguin haver més morts". Aquest divendres, per segona setmana consecutiva, l'Ajuntament de Vilanova s'ha fet càrrec de la desinfecció de les instal•lacions de la residència. Les setmanes anteriors, la gestora de la llar i, posteriorment, la Unitat Militar d'Emergències (UME) també n'havien realitzat. Pendents de Salut L'Ajuntament de Vilanova del Camí va demanar al Departament d'Afers Socials que s'estudiés la possibilitat d'intervenir la residència. Dos dies després les residències van passar a ser competència de Salut i el consistori va reiterar la petició. A hores d'ara, diu Trucharte, segueixen esperant una resposta. El consistori també ha demanat que el centre compti amb metge propi, ja que fa tres setmanes que no en té, i s'està assumint les funcions des del CAP. De moment tampoc se'ls ha donat resposta. Investigació a posteriori En donar-se a conèixer les primeres defuncions a la residència, l'Ajuntament de Vilanova del Camí va anunciar que actuaria d'ofici i presentaria el cas davant la fiscalia per demanar que s'iniciï una investigació. Segons Trucharte, ara la prioritat és la "sanitat" però reitera que quan tot acabi demanaran que s'investiguin els fets. "Si tot s'ha fet bé els familiars estaran més tranquils, però, si hi ha hagut alguna negligència, voldrem que responguin", ha assegurat.

Summary: ACTUALIZACIÓ:La residència de Vilanova del Camí suma 47 defuncions des de l'inici de la pandèmia


El Consorci Hospitalari de Vic acaba de posar en marxa una unitat de cardiologia pediàtrica en col·laboració amb l’Hospital Universitari de la Vall d’Hebron. Al capdavant de la nova consulta hi ha l’actual cap clínic de Cardiologia Pediàtrica de l’Hospital Universitari Vall d’Hebron, el doctor vigatà Ferran Rosés. El doctor passarà consulta un dijous al mes a l’Hospital Universitari de Vic i es preveu poder atendre uns 200 infants d’Osona, el Ripollès i la Garrotxa. El canvi en el model d’atenció, ha explicat el doctor, suposarà que els infants amb malalties cardiovasculars no s’hauran de desplaçar a Barcelona per ser visitats per un especialista que, a la vegada, oferirà una “atenció integral”, ja que des de Vic podrà oferir una valoració  global, un diagnòstic i un seguiment mèdic.

Summary: El Consorci Hospitalari de Vic posa en marxa una unitat de cardiologia pediàtrica en col·laboració amb la Vall d’Hebron


Endesa subministrarà l'energia elèctrica d'alta tensió al metro de Barcelona el 2017. Per tercer any consecutiu, la companyia elèctrica ha aconseguit la licitació convocada per Transports Metropolitans de Barcelona, junt amb les empreses titulars de les xarxes de metro de Bilbao i Màlaga i dels tramvies de Múrcia i Saragossa. Segons un comunicat de TMB, entre les sis xarxes consumiran uns 406 gigawatts hora (GWh) en dotze mesos, per un import estimat de 24,2 milions d'euros més la tarifa regulada que cada empresa liquida al seu distribuïdor, cosa que suposa una reducció del cost de l’energia del 12,3% respecte de l'any anterior. En el cas de Barcelona, ascendeix a uns 256 GWh anuals, energia necessària per fer funcionar les nou línies de metro de TMB que sumen 122 quilòmetres de longitud i que el 2015 van registrar 385 milions de validacions. Per sisè any consecutiu,  diverses empreses de transport públic ferroviari s'han associat per licitar conjuntament el subministrament de l'energia elèctrica -la principal despesa en consum en aquestes xarxes-, com una fórmula per aconseguir millors condicions de contractació, en el marc dels esforços de les empreses públiques i concessionàries per reduir costos i optimitzar recursos. No obstant això, cada empresa ha de gestionar de manera independent el seu contracte.

Summary: Endesa subministrarà l'electricitat al metro de Barcelona el 2017 amb un descompte del 12%


L'Ajuntament de Mollerussa ha començat aquest dimarts a fer testos serològics per detectar la covid-19 a la plantilla municipal. Els primers han estat els agents de la Policia Local i després se'l faran el personal de la brigada municipal i de l'Oficina d'Atenció a la Ciutadania, en funció de la reincorporació presencial a la feina. En paral·lel, s'han posat les mampares de protecció a equipaments municipals, en previsió de quan es puguin tornar a obrir al servei presencial. L'alcalde Marc Solsona ha explicat que els testos serològics no tenen la mateixa "fiabilitat" que un PCR però ha remarcat que es tracta d'una mesura "prèvia" a la reincorporació del personal lligada al protocol de desconfinament que fa setmanes que s'està treballant.  Marc Solsona ha assenyalat que les proves serològiques són un instrument o mesura per a la "reincorporació" del personal que van lligades al fet que posteriorment, la gent continuï fent un us responsable de les normes sanitàries com són el distanciament social i la neteja i higiene personal. D'aquesta manera, ha afegit Solsona, els treballadors compten amb la "tranquil·litat" d'haver-se fet la prova però la seva continuïtat i s'anirà veient en base als diferents indicadors de torn.

Summary: L'Ajuntament de Mollerussa comença a fer testos serològics a tota la plantilla municipal


Els grans distribuïdors comercials demanen al govern espanyol que no els "exclogui" i els permeti reobrir durant la fase 1, malgrat superar els 400 metres quadrats. Defensen que poden garantir les distancies i les limitacions d'aforament dictades per l'Estat, i que disposen de protocols per complir amb els criteris sanitaris i de seguretat. Cadenes com IKEA o Leroy Merlin, han aprofitat l'inici del desconfinament per reprendre part de la seva activitat. L'empresa de mobles sueca ha recuperat les seves botigues d'alimentació, i l'empresa de bricolatge ha posat en marxa 57 establiments per atendre clients professionals. Totes dues companyies afirmen que estan "preparades" pel moment en què l'Estat les autoritzi a obrir del tot.  Després de més de sis setmanes tancades, les grans cadenes de distribució reclamen al govern espanyol que no les deixi de banda i que contempli l'obertura d'aquesta tipologia de negocis que segons l'Associació Nacional de Grans Empreses de Distribució (AEGED) acumulen més de 10.000 empleats en procés d'ERTO. Consideren que els únics motius que han de determinar la reobertura dels comerços han de ser "sanitaris i de seguretat" i rebutgen les limitacions de superfície que ha fixat l'executiu de Pedro Sánchez.  "Els establiments comercials que s'han exclòs són botigues que compleixen els màxims nivells de seguretat, protecció i higiene", indica Javier Millán-Astray, director general d'AEGED que assenyala que "de la reobertura de botigues depèn la tornada a l'activitat de milers de proveïdors i empreses industrials, majoritàriament pimes". Alhora, demana sumar esforços per "recuperar com més aviat possible l'activitat econòmica amb les màximes garanties de seguretat per a la població", apunta.   En aquesta línia, grans cadenes com IKEA o Leroy Merlin, han activat tots els protocols de seguretat necessaris per poder reprendre l'activitat el més aviat possible. La responsable de màrqueting d'IKEA al mercat català, Carolina Alegre, ha indicat que estan "preparats per la situació que autoritzi el govern" i assegura que han seguit "totes les pautes establertes". Per la seva banda, Jorge Martí, director de la botiga que Leroy Merlin té a Sabadell, afirma que han adoptat totes les mesures necessàries i que "una botiga de 9.000 metres quadrats com la seva pot garantir el distanciament establert tan bé com una de 400".  Amb l'objectiu de començar a recuperar la normalitat, Leroy Merlin s'ha acollit al punt del reial decret del govern espanyol que permet la venta al comerç majorista i aquesta setmana ha posat en marxa 57 botigues per atendre els clients professionals. "Volem satisfer les necessitats d'aquest sector perquè entenem que si no estem oberts ells no poden seguir fent la seva feina perquè no poden proveir-se de materials", apunta Jorge Martí.  Per poder accedir a l'interior dels establiments, aquests professionals han d'acreditar aquesta condició ensenyant al personal de seguretat una targeta laboral, l'alta a l'IAE o l'últim rebut d'autònoms. "Hem tingut força afluència de compradors professionals", comenta Martí que assenyala que alguns particulars també s'han apropat i han provat d'entrar. "Els expliquem que el reial decret no ho permet i els derivem a la venta online o telefònica que està funcionant molt bé". Martí detalla que des del moment en què van impulsar la venta telefònica, a l'inici de la pandèmia, s'han registrat 200.000 comandes a tot l'Estat, unes 10.0000 diàries.  Per garantit la seguretat dels clients i els treballadors, la companyia ha establert un pla d'actuació que inclou mesures higièniques, tècniques, organitzatives, de prevenció i de protecció individual. "Hem dotat la plantilla de guants i mascaretes, i proporcionem gels desinfectants tant als treballadors com als clients", comenta Martí que recorda que també s'han instal·lat mampares a la línia de caixa, i s'han col·locat senyals per crear circuits segurs.  A banda, les entrades de la plantilla a la feina es fan de forma esglaonades i s'ha potenciat el teletreball. Aquestes mesures s'estan aplicant també en tota la cadena logística, incloent el repartiment de comandes a domicili. Gràcies a la reobertura de les botigues per als clients professionals, més de 600 treballadors han pogut reincorporar-se a la feina. Les compres dels proveïdors de l'Estat representen el 72,8% de l'activitat de Leroy Merlin, el que l'any 2019 es va traduir en 1.160 MEUR.  IKEA reobre les botigues d'alimentació IKEA és una altra gran empresa que ha començat a reprendre part de la seva activitat aquesta setmana. El gegant suec ha reobert les botigues d'alimentació dels seus tres centres de L'Hospitalet, Badalona i Sabadell i també les d'altres ubicats arreu de l'Estat. La responsable de màrqueting del mercat català, ha assegurat que és un primer pas per apropar-se als clients que han començat a venir "poc a poc i de forma molt esglaonada".  Explica que en aquests primers dies, l'horari és diferent a l'habitual perquè s'ha ajustat "a les necessitats concretes de cada mercat". Així, en el cas de Sabadell, els amants de la gastronomia sueca poden adquirir les populars mandonguilles o el conegut salmó entre les dotze del migdia i les set de la tarda.  IKEA ha proporcionat mascaretes, guants i ulleres protectores a tots els empleats i ha posat a disposició dels clients gel desinfectant i guants. A més, s'ha senyalitzat un circuit a l'interior de la botiga d'alimentació "per evitar que els compradors es creuin". També s'ha limitat l'aforament, s'han fixat distàncies de seguretat i s'han introduït mecanismes per netejar i desinfectar l'espai diversos cops al dia. Pel que fa al pagament, només s'accepten targetes.

Summary: Els grans distribuïdors demanen que no se'ls "exclogui" i exigeixen reobrir durant la fase 1


El grup propietari de ZARA afirma que ha contribuït amb 2.200 milions d’euros a les arques espanyoles en impost de societats entre 2011 i 2015 ACN La Corunya.-El grup Inditex ha respost aquest dijous a l’informe del grup dels Verds/ALE al Parlament Europeu, que l’acusa d’eludir 585 milions d’euros en impostos utilitzant filials a Holanda, Suïssa i Irlanda. La firma defensa que “compleix escrupolosament” amb la normativa fiscal dels 93 mercats on treballa i que la taxa fiscal del grup Inditex en el període 2011 a 2015 s'ha situat entre el 22% i el 24% “com a conseqüència de nivells d'imposició molt diferenciats en les diferents jurisdiccions en què desenvolupa la seva activitat”. Entre 2011 i 2015, Inditex ha contribuït a l'impost de societats dels països en els quals es troba amb més de 4.400 milions d'euros. Segons el comunicat, Inditex ha contribuït a les arques de l'Estat espanyol en aquest mateix període amb 2.200 milions, el que representa més del 2% del total de recaptació per aquest concepte a Espanya. El grup defensa que ha d’assumir taxes fiscals molt diferents en relació als països on opera. Alguns exemples són Espanya amb el 25%, Regne Unit amb el 20%, Alemanya amb el 28%, Romania amb el 16%, Rússia amb el 20%, Irlanda amb el 12,5%, Polònia amb el 19%, la Xina amb el 25%, França amb el 33,33%, Grècia amb el 29%, Itàlia amb el 27%, Àustria amb el 25% i Turquia amb el 20%. “Inditex té una política de màxima responsabilitat fiscal en tots els mercats en els quals opera. Totes les firmes del grup són absolutament transparents i la seva informació està disponible a l’Informe Anual de la Companyia. Les operacions entre societats del grup són auditades amb regularitat per les autoritats fiscals de cada un d'aquests països”, ha conclòs el comunicat.  L'informe del grups dels Verds/ALE del Parlament europeu assenyala que Inditex s'ha estalviat 585 milions d'euros usant "una política agressiva d'elusió fiscal a través d'Holanda, Irlanda i Suïssa". Inditex creu que “l'informe parteix de premisses equivocades que el condueixen a conclusions errònies”. Segons la informació emesa per la firma “el grup Inditex és un grup verticalment integrat que intervé en totes les fases de la cadena de valor de la indústria tèxtil (disseny, fabricació, distribució i venda). En la mesura que aquestes fases de la cadena de valor tenen lloc en diversos països i cada un d'aquests països té la seva pròpia legislació, el grup Inditex compta amb més de 400 societats que realitzen operacions entre elles i que són valorades a preus de mercat de conformitat amb la legislació fiscal vigent a cada país i amb les Directrius de l'OCDE en la matèria de preus de transferència”.

Summary: Inditex defensa que “compleix escrupolosament” amb la normativa fiscal dels mercats on treballa


La Fiscalia Superior de Catalunya ha presentat una querella contra la presidenta de l'Associació de Municipis per la Independència (AMI) i alcaldessa de Vilanova i la Geltrú, Neus Lloveras, i el president de l'Associació Catalana de Municipis (ACM) i alcalde de Premià de Mar, Miquel Buch, pels seus "actes inequívocs" de promoció i organització del referèndum de l'1-O. El ministeri públic els acusa dels delictes de desobediència, prevaricació i malversació de fons públics. La Fiscalia relata que Lloveras i Buch han enviat diverses comunicacions a tots els alcaldes de Catalunya relacionats amb l'organització del referèndum, en alguns casos després de la suspensió de la Llei del referèndum per part del Tribunal Constitucional (TC).

Summary: La Fiscalia es querella contra Lloveras i Buch per col·laborar amb l'organització de l'1-O


La Policia Local de Palafrugell (Baix Empordà) ha detectat 28 conductors que van donar positiu en les proves d'alcoholèmia i cinc més per substàncies estupefaents en un sol cap de setmana. Els agents porten a terme diversos controls arreu del municipi durant els mesos d'estiu per garantir la seguretat viària. Dins dels 28 conductors que van donar positiu en consum d'alcohol, cinc d'ells passaran a tramitar-se per la via penal. De fet, dos d'ells triplicaven la taxa màxima i un altre la quadruplicava.

Summary: La Policia Local de Palafrugell enganxa 28 conductors beguts i cinc de drogats en un cap de setmana


El tinent d'alcaldia apunta que ja s'ha posat el requeriment en mans del secretari i dels serveis jurídics de l'Ajuntament ACN Barcelona.-El segon tinent d'alcaldia de Barcelona, el socialista Jaume Collboni, ha garantit aquest dijous que la resposta del govern municipal pel que fa a l'1-O complirà la llei i protegirà els funcionaris. Collboni ha explicat que ja han rebut el requeriment del Govern referent als locals municipals, i ha indicat que ja l'han posat en mans del secretari i dels serveis jurídics. "En conseqüència, la resposta que es donarà s'ajustarà a la llei i a l'ordenament jurídic. I aquesta és una posició del Govern", ha subratllat Collboni, que ha llençat un "missatge de confiança" assegurant que "es preservarà la institució i els funcionaris". Des de BComú, la mateixa alcaldessa, Ada Colau, s'ha limitat a dir que han demanat al secretari que comprovi la disponibilitat del dispositiu electoral habitual de cara a l'1-O. Collboni ha estat més contundent. "La prova que la resposta que donarem serà d'acord amb la llei és que qui la fixarà seran els serveis jurídics i el secretari municipal", ha insistit.

Summary: Collboni garanteix que la resposta del govern de Barcelona sobre l'1-O complirà la llei i protegirà els funcionaris


El conseller d'Acció Exterior, Alfred Bosch, ha apostat per convocar la comissió bilateral Estat-Generalitat "com més aviat millor". Ell és qui té el poder per posar-la en marxa, en tant que president de l'òrgan, i diu que ja estan "recollint quines necessitats" tenen els departaments del Govern en aquest sentit. En una atenció als mitjans a Lisboa després de reunir-se amb partits portuguesos, ha dit que estan "estudiant la majoria dels 44 punts" del document que Pedro Sánchez va entregar a Quim Torra durant la seva reunió el 6 de febrer. Amb tot, no ha concretat si convocarà la bilateral abans de la propera mesa de diàleg. D'altra banda, ha reclamat a l'executiu espanyol no fer servir els assumptes sectorials "per tapar el diàleg de fons".

Summary: Bosch aposta per convocar la bilateral Estat-Generalitat "com més aviat millor"


Els treballadors de l'Ajuntament de Berga, després de l'assemblea d'aquest dimarts al migdia, han decidit que el personal laboral de l'ens decidirà individualment l'adhesió a la jornada de vaga. Per la seva banda, l'equip de govern de l'Ajuntament de Berga ha decidit sumar-se a la vaga i, per tant, comportarà la suspensió de l'activitat institucional. Tot i això, el consistori ha decretat la provisió dels serveis mínims a l'Oficina d'Atenció Ciutadana, la Brigada Municipal, l'Escola Bressol, l'Escola Municipal de Música, l'Escola Oficial d'Idiomes i també es mantindrà el servei de camins escolars per aquells alumnes que assisteixin als centres. A l'Hospital Sant Bernabé els serveis mínims també s'han establert per part de la Generalitat. D'altra banda, hi haurà equipaments tancats com el bus urbà, la zona blava, BRG Serveis, l'Oficina de Turisme o el Telecentre.  Els equipaments esportius, el Teatre Municipal, la Biblioteca Ramon Vinyes i Cluet i l'Arxiu Comarcal també romandran tancats. Pel que fa als centres públics d’educació primària de la ciutat, l’escola de Sant Joan, l’escola de Santa Eulàlia i l’escola de La Valldan estaran oberts al públic i garantiran els serveis mínims establerts en l’àmbit educatiu. El centres comptaran amb una persona de l’equip directiu i un mestre per cada sis grups o classes i també es prestarà el servei de menjador. En referència als centres d’educació secundària, la Secció d’Institut Serra de Noet i l’Institut Guillem de Berguedà, els equips docents secundaran la vaga de forma majoritària, però els centres estaran oberts per tal de complir amb els serveis mínims.

Summary: L'Ajuntament de Berga suspèn l'activitat institucional durant la vaga general del 8-N


El president de la Generalitat, Quim Torra, ha assegurat aquest dijous des de les portes de la presó de Lledoners que "avui ha caigut el relat fictici" que l'estat espanyol "ha intentat configurar de totes maneres". Davant de la decisió del tribunal alemany d'acceptar l'extradició de Puigdemont per malversació però no per rebel·lió, Torra ha assegurat que "avui més que mai fem un clam per la llibertat dels presos polítics" i ha criticat que és una "injustícia i indecència que continuïn a la presó un minut més". A més, el president creu que amb la decisió del tribunal alemany es posa de manifest com "Europa jutja i Espanya pretén jutjar". D'altra banda, Torra ha avançat que Jordi Turull, Josep Rull i Jordi Sànchez –tots tres diputats de JxCat- li han traslladat que no pensen renunciar al seu escó malgrat la interlocutòria de Llarena.  Torra ha visitat aquest dijous durant dues hores a Forn, Rull i Turull, que van ingressar aquest dimecres a la presó de Lledoners, a Sant Joan de Vilatorrada. A la sortida, el cap de l'executiu català ha dit que té una "profunda sensació d'injustícia i d'enorme indecència", ja que "tenim presos polítics per un delicte que ha quedat clar que no existeix". "Avui hem conegut que el president Puigdemont no serà extradit pel delicte de rebel·lió perquè no existeix i avui més que mai fem un clam per la llibertat dels presos polítics", ha insistit Torra. Pel president de la Generalitat, la decisió del tribunal alemany d'extradir només Carles Puigdemont per un delicte de malversació "canvia l'estat de la situació de tot el procés judicial" i "posa de manifest com Europa jutja i Espanya pretén jutjar". En aquest sentit, Torra ha recordat que Puigdemont, Serret, Puig, Comín, Ponsatí, Rovira i Gabriel "estan en llibertat" i, per això, s'ha preguntat "a què espera Espanya per deixar el llibertat els presos polítics perquè no hi ha delicte de rebel·lió".  D'altra banda, Torra ha explicat Josep Rull, Jordi Turull i Jordi Sánchez li han transmès que "no pensen renunciar" al seu escó. "Jo ja vaig dir que no pensava demanar la renuncia a cap dels diputats, però agraeixo que ells també m'ho hagin dit, sobretot en un dia com avui", ha apuntat.

Summary: Torra creu que ha caigut el "relat fictici" de l'Estat i demana la llibertat dels presos perquè no hi ha rebel·lió


L'Audiència de Girona ha condemnat a 12 anys i 6 mesos de presó l'acusat de matar a ganivetades un traficant de droga en un pis d'Empuriabrava (Alt Empordà) el gener del 2010. La sentència també obliga Kamel Hosni a pagar una indemnització de 290.000 euros a la dona i als fills de la víctima. Recollint el veredicte del jurat popular, l'Audiència el condemna per un homicidi amb un agreujant d'abús de superioritat. El jurat popular va concloure que Hosni va anar al pis de la víctima a comprar droga i, un cop allà, va començar una baralla. Durant la disputa, el condemnat va colpejar la víctima a la cara i el va apunyalar repetidament. La ganivetada mortal li va seccionar la vena femoral.

Summary: Condemnat a 12 anys i 6 mesos de presó l'home que va matar a ganivetades un traficant a Empuriabrava


Cs ha presentat una proposta de resolució al Parlament amb la qual pretén que la cambra agraeixi a Felip VI el discurs que va fer el 3 d'octubre de 2017, en què va acusar el Govern de Carles Puigdemont de "fracturar" la societat catalana i no va fer cap referència als ferits per les càrregues policials durant la jornada del referèndum de dos dies abans. El grup taronja en lloa la "fermesa i compromís amb els drets i llibertats fonamentals de tots els catalans en garantir la permanència i la vigència de l'estat de dret i la Constitució". Per això, vol que el Parlament rebutgi els "atacs" a la monarquia "des de les més altes responsabilitats polítiques" i lamenta que el govern espanyol no permetés que Felip VI assistís a l'entrega de despatxos judicials que es va fer a Barcelona a finals de setembre. La iniciativa, que es debatrà a la Comissió d'Afers Institucionals (CAI), també busca el compromís al "degut respecte a les institucions i especialment a la figura del rei Felip VI", que encarna "la màxima expressió" de l'estat de dret, "garantia última i essencial dels drets i llibertats fonamentals de tots els ciutadans", assegura Cs.

Summary: Cs vol que el Parlament agraeixi a Felip VI el discurs del 3 d'octubre de 2017 i rebutgi els "atacs" a la monarquia


L'últim informe de l'Agència de Salut Pública de Barcelona (ASPB) sobre l'estat de la salut a la ciutat durant el 2016 posava sobre la taula que el 47,8% de la població enquestada considera que al seu barri hi ha massa soroll. Els districtes de l'Eixample i Ciutat Vella són els més afectats, ja que en aquests casos la proporció augmenta fins al 70%. Amb aquestes dades a la mà, l'Ajuntament ha decidit impulsar un grup de treball per aprofundir en la millor manera de combatre el problema de la contaminació acústica. Les conclusions que obtingui s'afegiran a les mesures que ja s'apliquen des del consistori en aquesta matèria, com ara la implantació de limitadors en concerts, la facilitació de l'aplicació de mesures de reducció acústica en projectes i activitats, campanyes de sensibilització, la caracterització acústica d'espais públics o la xarxa de vigilància i control acústic. El mapa estratègic de soroll de la ciutat del 2012, que ara s'està actualitzant, mostra, segons el consistori, que la principal font de soroll de la ciutat és el trànsit, però que la font que genera més queixes és la concentració de persones en l'espai públic, molts cops lligat a les activitats d'oci nocturn. L'Ajuntament també apel·la a diversos estudis per afirmar que els nivells de sorolls actuals tenen un impacte "directe i rellevant" sobre la salut i, en aquest sentit, afirma que cal actuar "de forma col·lectiva" per corregir la situació. En aquest context l'Ajuntament planteja la creació del grup de treball 'Soroll i Salut de Barcelona' per exposar la situació, compartir el què s'està fent i definir què més es pot fer de manera global i transversal entre tots els agents implicats. L'Organització Mundial de la Salut (OMS) estableix com a nivell de referència de soroll a les zones residencials de dia els 50-55 decibels; els 30 per als dormitoris de nit, i els 70 per a les zones industrials, comercials i de trànsit, interior i exterior. A Barcelona –amb la darrera informació disponible- un 54% de la població està exposada durant el dia a nivells entre els 60 i 70 decibels. De nit, un 72% de la ciutadania està exposada a nivells entre els 50 i els 65.

Summary: Gairebé la meitat de la població de Barcelona declara que al seu barri hi ha massa soroll


Els Mossos d'Esquadra han identificat el presumpte autor de sis agressions sexuals a la via pública a Barcelona, tres al barri de Sants i tres més a Horta. Segons ha pogut saber l'ACN, es tracta d'un menor estranger no acompanyat. Els dos primers fets van tenir lloc a la zona dels jardins del Passeig de Montjuïc amb un mes de diferència, però les quatre agressions restants es van donar amb menys espai de temps. L'agressor actuava en qualsevol franja horària, de dia i de nit, i abordava les víctimes, dones de mitjana edat i avançada. El jove protegia el seu rostre perquè no l'identifiquessin i, en dos dels casos, també va aprofitar per dur a terme un robatori. El noi, de 17 anys, ha ingressat en un centre tancat per ordre del jutjat de menors.  (Aquesta notícia actualitza l'anterior amb el mateix titular afegint informació aportada pel Departament de Treball, Afers Socials i Famílies) La detenció es va produir el 7 de desembre després que els agents l'identifiquessin com a presumpte autor de les tres agressions sexuals produïdes al barri d'Horta en nomes 10 dies. Un cop identificat, els agents van treballar amb la hipòtesi que es tractés de la mateixa persona en el cas de les tres agressions sexuals a Sants, i les investigacions van permetre ubicar el noi en zones properes del barri del Poble Sec alguns dels dies en els quals s'havien produït les violacions. El resultat de les proves d'ADN al laboratori biològic dels Mossos han acreditat que el detingut per les agressions a Horta, és també, presumptament, l'autor dels fets de Sants. Fonts del Departament de Treball, Afers Socials i Famílies han confirmat posteriorment que el detingut és un menor tutelat per la Direcció General d'Atenció a la Infància i l'Adolescència (DGAIA), que està col·laborant amb els Mossos d'Esquadra i amb la justícia amb tot el que calgui. Recorden que els fets són "molt greus" i ja estan en mans de la justícia, alhora que defensen que cal actuar contra les agressions sexuals sempre, amb independència de qui les faci.

Summary: ACTUALIZACIÓ:Detingut un mena com a presumpte autor de diverses agressions sexuals als barris de Sants i Horta


El líder del PSOE insisteix que si ell és president el Salari Mínim estarà “al 60% del salari mitjà del país” com marca la Carta Social Europea ACN Madrid.-El candidat del PSOE i president del govern espanyol, Pedro Sánchez, ha acusat aquest dimecres el líder del PP, Pablo Casado, de voler “retrocedir” per haver plantejat (tot i que posteriorment ha matisat) una rebaixa del Salari Mínim Interprofessional (SMI) a 850 euros davant els 900 actuals. “Escolto el que ha dit el senyor Casado de retallar per primera vegada a la història  i sabíem que el PP frenava conquestes laborals, però el que estem veient és que vol retrocedir”, ha dit Sánchez en una entrevista a La Sexta. Sánchez ha insistit que si ell és president el SMI estarà “al 60% del salari mitjà del país” com marca la Carta Social Europea, i ha recordat que “el 60% dels beneficiaris de l’augment del SMI són dones”. “El compromís del govern d’Espanya per augmentar el SMI és ferm”, ha dit.

Summary: Sánchez acusa Casado de voler “retrocedir” per tornar a situar el Salari Mínim Interprofessional a 850 euros


Cooperar i treballar en xarxa per ser més "potents". Aquesta és filosofia amb la que s'ha decidit crear la Xarxa territorial de Museus de les comarques de Girona que aquest matí s'ha constituït de forma oficial amb la presència del conseller de Cultura en funcions, Ferran Mascarell. Aquesta nova eina, la primera que es desplega en el territori català, és fruit de l'acord entre la Generalitat, la Diputació de Girona i els 27 museus registrats de les comarques gironines –tots excepte el Teatre-Museu Dalí- que neix amb un pressupost de 617.500 euros per al 2016. Els diners es dividiran en dues línies d'actuació: la cooperació entre els museus amb serveis mancomunats i el foment de les activitats. El principals objectiu és arribar a nous públics però també d'altres, com la modernització dels espais i la major eficiència en la seva gestió. La constitució de la Xarxa territorial de Museus de les comarques de Girona dóna compliment al conveni signat el mes d'abril passat entre l'Agència Catalana del Patrimoni Cultural del Departament de Cultura, la Diputació de Girona i els 27 museus registrats que s'hi han adherit. Són tots els que hi ha a la demarcació –públics i privats- excepte el Museu Dalí que no s'hi ha afegit per les seves dimensions.  El conseller de Cultura en funcions, Ferran Mascarell, ha assenyalat que la nova metodologia comença a caminar a la demarcació de Girona de forma pionera perquè hi ha un xarxa de museus amb una "solidesa molt alta", malgrat que hi ha moltes desigualtats entre espais pel que fa al nombre de visitants. Precisament la recerca de nous públics és el principal objectiu d'aquesta nova eina que neix amb dues línies d'actuació ben clares: la cooperació entre els museus amb serveis mancomunats –com ara la compra conjunta de material - i el foment de les activitats.  A nivell pressupostari, s'ha acordat dotar-lo de 617.500 euros per al 2016, dels quals un 58,7% prové de la Generalitat i el 41,3% restant de la Diputació de Girona. Una part molt important anirà destinat a la cooperació, 426.000 euros, mentre que 191.500 euros aniran destinats al foment de les activitats. Pel que fa a aquesta última línia d'actuació esmentada, l'aportació màxima per museu pot arribar a ser de 35.000 euros, uns diners que vénen a ser un complement del pressupost ordinari de cada espai.  Sobre la dotació econòmica d'aquesta xarxa, el conseller ha dit que confia que en un futur sigui major i de fet ja s'està treballant per buscar més recursos. "Ara partim dels que tenim a disposició", ha afegit Mascarell. Principals línies d'actuació L’objectiu principal de les accions de la xarxa és que els museus membres esdevinguin equipaments culturals de primer ordre pel que fa a la seva modernització i a les accions de creació de públics tot enfortint la seva funció social. A la vegada, es vol assegurar la capacitat de prestació dels serveis bàsics que qualsevol museu ha de tenir. Durant aquest 2015 ja s'han portat a la pràctica deu actuacions conjuntes. Destaca per exemple l'auditoria de les museografies dels 27 museus per conèixer les limitacions de cada espai o una primera fase de la base de dades de proveïdors de museus.  De cara al 2016, la xarxa preveu portar a terme 11 línies de treball i 23 accions potencials.  Entre els principals objectius estratègics per al 2016-2019, hi ha la d'augmentar i diversificar el públic dels museus i millorar la seva visibilitat de cara a la ciutadania; contribuir a la millor eficiència en l'organització i gestió dels museus; impulsar la recerca aplicada amb la col·laboració de les universitats i altres centres de recerca i un programa territorial de recerca aplicada, i finalment mantenir les funcions de conservació, restauració i documentació.  Per dur a terme totes aquestes accions coordinades, l'estructura de gestió és el Servei d'Atenció als Museus (SAM) del Museu d’Arqueologia de Catalunya-Girona, una de les unitats de l'Agència Catalana del Patrimoni Cultural. Prop d'1,3 milions de visitants als museus de la xarxa A la demarcació de Girona hi ha 28 museus registrats (25 museus i tres extensions del Museu d'Arqueologia de Catalunya) i representen el 23% del total de l'oferta museística a Catalunya. La majoria són de titularitat pública o amb una alta participació de l'administració. És per això que un dels àmbits de treball serà la recerca i diversificació de nous ingressos. Pel que fa al nombre de visitants, l'any 2014 hi va haver més de 2,8 milions de visitants comptant els del Teatre Museu Dalí. Si s'exclou aquest museu de l'Alt Empordà, la xifra es redueix a 1,265.000 visitants.  Els integrants de la xarxa són: Ecomuseu-Farinera de Castelló d’Empúries (Castelló d’Empúries), Museu Arqueològic Comarcal de Banyoles (Banyoles), Museu d’Arqueologia de Catalunya (Empúries), Museu d’Arqueologia de Catalunya (Girona), Museu d’Arqueologia de Catalunya (Ullastret), Museu d’Art de Girona (Girona), Museu d’Història de Girona (Girona), Museu d’Història dels Jueus (Girona), Museu d’Història. Sant Feliu de Guíxols (Sant Feliu de Guíxols), Museu Darder. Espai d’Interpretació de l’Estany (Banyoles), Museu de l’Anxova i de la Sal (L’Escala), Museu de l’Empordà (Figueres), Museu de la Garrotxa (Olot), Museu de la Mediterrània (Torroella de Montgrí), Museu de la Pesca (Palamós), Museu del Cinema. Col·lecció Tomàs Mallol (Girona), Museu del Joguet de Catalunya (Figueres), Museu del Mar de Lloret de Mar (Lloret de Mar), Museu del Suro de Palafrugell (Palafrugell), Museu dels Sants d’Olot (Olot), Museu Etnogràfic de Ripoll (Ripoll), Museu Etnològic del Montseny (Arbúcies), Museu Municipal de Llívia (Llívia), Museu Municipal Josep Aragay (Breda), Museu Municipal de Tossa de Mar (Tossa de Mar), Terracotta. Museu de Terrisa i Ceràmica Industrial de la Bisbal (la Bisbal de l’Empordà) i el Tresor de la Catedral de Girona (Girona). Lleida serà la pròxima demarcació on s'implantarà la xarxa territorial de museus.

Summary: Es constitueix la Xarxa territorial de Museus de les comarques de Girona per treballar en la creació de nous públics


El Tribunal Superior de Justícia (TSJ) del País Valencià ha desestimat la suspensió per la via d'urgència de la normativa que ha aprovat la Generalitat Valenciana per recuperar la gestió del departament de salut d'Alzira (Ribera Alta) i acorda tramitar per la via ordinària la petició de suspensió cautelar. Segons que ha informat el TSJ valencià a través d'una nota de premsa, la secció cinquena de la sala del contenciós administratiu ha rebutjat el recurs interposat per la Unió temporal d'empreses (UTE) Ribera Salud, concessionària de l'Hospital d'Alzira, contra les normes aprovades per la conselleria de Sanitat per revertir la concessió, que finalitza el març del 2018. La sala entén que no existeixen circumstàncies d'especial urgència ni danys irreversibles que justifiquin una mesura tan excepcional com la suspensió d'un acte administratiu sense escoltar abans l'administració demandada.  En l'acte, la sala remarca que es tracta d'una mesura "de naturalesa excepcional" i que ha de ser reservada únicament a casos d'urgència i irreversibles, característiques que no aprecia en el cas actual. Per aquest motiu el TSJ valencià acorda tramitar per la via ordinària la petició de suspensió cautelar de la resolució administrativa fins que es resolgui el fons de la qüestió.  El grup Ribera Salud va interposar un recurs contra la decisió de la conselleria valenciana de Sanitat de no renovar la concessió de l’Hospital de la Ribera, a Alzira (Ribera Alta), que finalitza el pròxim 1 d’abril del 2018, i iniciar el procés per a la reversió del centre a la gestió pública. Segons que va anunciar Ribera Salud, el recurs a la justícia es produeix en considerar que la decisió de la conselleria és “purament ideològica” i que no defensa l’interès dels ciutadans. El grup considera que la Generalitat Valenciana ha intentat donar “aparença jurídica a una decisió presa prèviament " i posa com exemple els testimonis i informes pericials presentats per Ribera Salud per avalar el seu model, que “no han estat presos en consideració per a la resolució de l’expedient” obert el gener.

Summary: El TSJ valencià rebutja suspendre per la via d'urgència la reversió de l'Hospital d'Alzira al sistema públic


L'exresponsable de l'equip d'assistència tècnica del projecte de descontaminació de l'embassament de Flix (Ribera d'Ebre), Mariano de Andrés, ha advertit dels riscos de no retirar aviat els llots tòxics que encara s'han d'extreure del pantà. En una entrevista a TV3, De Andrés ha avisat que el mur de contenció que aïlla la zona contaminada es va desgastant, posant en riscs "els marges de seguretat", a més d'entorpir el curs del riu Ebre. L'excap tècnic de l'obra de neteja ha assegurat que quedarien entre 150.000 i 200.000 metres cúbics de fangs contaminats per treure, un 20% del total. És una quantitat que duplica la denunciada per la conselleria de Territori i Sostenibilitat fa unes setmanes. De Andrés no descarta que es planegés extreure menys llots tòxics per beneficiar econòmicament l'empresa encarregada de la descontaminació, Fomento de Construccions y Contratas.  Mariano de Andrés va ser apartat de l'obra, l'estiu de 2015, després de denunciar a la Fiscalia que alguna cosa no s'estava fent com pertocava.

Summary: L'exresponsable tècnic de la neteja del pantà de Flix alerta que cal retirar aviat el 20% de llots tòxics que queden


El Festival BAM, el BAM Cultura Viva i Mercè Música, que se celebra del 20 al 24 de setembre en el marc de les festes de la Mercè, programa un centenar de grups amb Beirut com a ciutat convidada. Els noms destacats del BAM són el suec Jay Jay Johanson i els anglesos The Wedding Present, que celebren el 30 aniversari de 'Bizarro', i grups emergents com Nadia Rose, Malikah o Conan Osiris. Pel que fa Mercè Música, destaca Oumou Sangaré, Chicuelo i Gay Su Akyol. Dos dels grans concerts de Mercè Música seran comiat de Pascal Comelade dels escenaris amb amics a l’avinguda de la Catedral i l’espectacle dels 50 anys del disc 'Diòptria' de Pau Riba al Moll de la Fusta. L’escenari 'Mediterràniament' de la platja del Bogatell compta amb els dos grans grups de pop electrònic de Barcelona, La Casa Azul i Dorian, i les actuacions de Oques Grasses, La Pegatina, Joan Dausà i The Gramophone Allstars Big Band, amb Judit Neddermann i les germanes Sey davant.  Dani Granados, director del programa Cultura Viva, ha destacat que la proposta musical del festival BAM, el BAM Cultura Viva i Mercè Música representa la descoberta que té a veure amb l'accés a uns continguts "rics i diversos" des d'una perspectiva de festival públic. Granados també ha remarcat la idea de la participació en unes festes de la ciutat.  Un centenar de grups procedents de setze països ompliran 11 espais en el marc dels concerts de La Mercè: Plaça dels Àngels, Plaça Joan Coromines, Avinguda de la Catedral, Moll de la Fusta (que comptarà amb programació compartida de BAM i Mercè Música), Platja del Bogatell, Fabra i Coats, Antiga Fàbrica Estrella DAMM, Plaça Reial, Parc Central de Nou Barris, Avinguda Maria Cristina i Plaça del Rei. Com a les darreres edicions, ha explicat Granados, hi ha una important presència de dones dalt dels escenaris. Del total de grups programats amb líder, un 68% estan encapçalats per dones. Pel que fa als grups sense líder, un 49% tenen presència de dones i un 4%, estan formats integra- ment per dones. Beirut, ciutat convidada Mercè Música i BAM presten atenció especial a propostes musicals de la ciutat convidada, Beirut, per acostar-la a la ciutadania, com ha explicat Granados. Per diversos escenaris hi passaran artistes com Tarek Yamami, Tania Saleh, El Rass, Malikah i Praed. El BAM acull la tercera edició del Portugal Alive divendres 20 a la plaça Joan Coromines, amb les actuacions de Reis da Republica, Whales i Conan Osiris.  Dos dels grans concerts de Mercè Música seran el comiat de Pascal Comelade dels escenaris amb amics a l’avinguda de la Catedral i l’espectacle dels 50 anys del disc 'Diòptria' de Pau Riba al Moll de la Fusta. En el marc de Mercè Música, l’escenari 'Mediterràniament' de la platja del Bogatell compta amb els dos grans grups de pop electrònic de Barcelona, La Casa Azul i Dorian, i les actuacions de Oques Grasses, La Pegatina, Joan Dausà i The Gramophone Allstars Big Band, amb Judit Neddermann i les germanes Sey davant.  Els Catarres, Doctor Prats i Buhos Les ràdios catalanes també programaran a l'escenari de l'avinguda Maria Cristina acollirà divendres 20 la programació de Cadena 100 amb Edurne i Carlos Baute, entre d'altres; el dissabte, serà el torn d'Europa FM amb Suu, Lildami, Carlos Sadness, Elefantes i Arnau Griso; diumenge, RAC105 programarà Sense Sal, Miki Nuñez, Gertrudis i un DJ; i ELS40 ha programat pel dia següent, Chloe Philips, Portobello, Nil Moliner, Els Catarres, Doctor Prats i Buhos.   Pel que fa l'escenari del Parc Central de Nou Barris, ho hauran les actuacions de la Banda Municipal de Barcelona, l’Orquestra i Cor del Gran Teatre del Liceu, l’Orquestra Simfònica de Barcelona i Nacional de Catalunya, el projecte VOZES i l’Orquestra Simfònica del Vallès amb els Brodas Bros. BAM  Els noms destacats del BAM són el suec Jay Jay Johanson i els anglesos The Wedding Present, que celebren el 30 aniversari de 'Bizarro', i grups emergents com Nadia Rose, Malikah o Conan Osiris. En el marc del BAM, L’Antiga Fàbrica Estrella DAMM actuaran també Sara Fontán, la cantant nord-americana Courtney Mary Andrews, la barcelonina Maria Rodés i el seu pop delicat i preciós, Yawners, Fanso, entre d'altres.  BAM Cultura Viva Pel que fa el cartell del BAM Cultura Viva s'ha configurat a través d'una convocatòria pública a la que enguany s’hi han presentat 617 propostes, gairebé triplicant la quantitat rebuda l’edició anterior. El consistori ha explicat que enguany es vol consolidar aquest espai d’experimentació i descoberta, no només en l’àmbit artístic sinó en el model organitzatiu, que explora la potència de l’economia social en l’àmbit cultural i enforteix el teixit comunitari que l’envolta.

Summary: El concert de comiat de Pascal Comelade, Pau Riba, La Pegatina i Jay Jay Johanson, plats forts dels concerts de la Mercè


El diputat del PDECAT al Congrés, Carles Campuzano, ha presentat dues iniciatives que reclamen l'ampliació dels drets de les persones amb discapacitat, coincidint amb el Dia Internacional de les Persones amb Discapacitat. D'una banda, el partit ha registrat una Proposició de Llei que reclama la creació d'un fons estatal de promoció de l'accessibilitat als diferents àmbits de la societat per tal de garantir la participació i la inclusió d'aquest col·lectiu. També ha presentat una Proposició no de Llei per ampliar el permís de maternitat i paternitat quan els progenitors tinguin reconeguda una discapacitat igual o superior al 33%. Concretament, es proposa ampliar quatre setmanes la duració de la prestació per maternitat, i passar de les 16 setmanes actuals a les 20. Segons Campuzano, el fons permetria revertir la situació que pateix el col·lectiu davant les "barreres i restriccions" amb què topa a l'hora d'accedir a tots els espais de la societat. Aquesta llei s'emmarca en la sèrie de mesures d'acció positiva que els poders públics han adoptat en els darrers anys per donar compliment als drets reconeguts a les persones amb discapacitat.    En el cas de la prestació de paternitat, es passaria dels actuals 13 dies als 20. Malgrat això, Campuzano recorda que cal donar compliment a l'ampliació de 4 setmanes del permís de paternitat, una llei aprovada el 6 d'octubre de 2009 i per la qual s'equipara el permís patern al matern, i s'avança així en els drets d'igualtat entre homes i dones.

Summary: El Partit Demòcrata presenta dues iniciatives al Congrés per ampliar els drets de persones amb discapacitat